C 171/26

Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 171/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”SZILVÁSVÁRADI PISZTRÁNG”

EU-nro: PGI-HU-02472–4.6.2018

SAN () SMM (X)

1. Nimi/nimet

”Szilvásváradi pisztráng”

2. Jäsenvaltio tai kolmas maa

Unkari

3. Maataloustuotteen tai elintarvikkeen kuvaus

3.1 Tuotelaji

Luokka 1.7: Tuoreet kalat, nilviäiset ja äyriäiset sekä niistä valmistetut tuotteet

3.2 Kuvaus 1 kohdassa nimetystä tuotteesta

”Szilvásváradi pisztráng” on Salmonidae-heimoon kuuluvan Salmo trutta morpha fario -lajin lohikala (purotaimen). Ylhäältä katsottuna sen selkä on harmaanvihreä ja kyljet ovat kullankeltaiset. Kyljissä on tummia ja kirkkaan punaisia kehän ympäröimiä pisteitä.

”Szilvásváradi pisztráng” saatetaan markkinoille tuoreena, kun se on 40–45 cm pitkä ja painaa 400–500 g puhdistettuna (perattuna). Szilvásváradi pisztráng -purotaimenen liha on kiinteää ja vaalea, hieman vaaleanpunertavaa, eikä kalan hienossa maussa ole mutaisia vivahteita.

Purotaimenen liha on rakenteeltaan tiivistä, eikä siinä ole rasvakerrostumia. Rakenne on yhtenäinen läpi koko poikkileikkauksen (selästä vatsaan). Lihaskuidut ovat hienojakoisempia ja miellyttävämpiä kuin muualla viljellyissä purotaimenissa.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Szilvásváradi pisztráng -purotaimenen kasvatuksen aikana kaloja pääasiassa ruokitaan hormoni-, kemikaali- ja antibioottivapaalla kalajauholla yhdessä kalaöljyn sekä tarvittavien vitamiinien ja hivenaineiden kanssa sekä luonnonmukaisilla menetelmillä (ilman kemikaaleja ja muuntogeenisiä organismeja) tuotetulla rehulla. Tärkeä osa kalanviljelymenetelmää on kasvillisuuden jättäminen 4 kohdassa määritellyllä maantieteellisellä alueella sijaitsevien viljelylammikoiden reunoille, jotta kaloille tarjoutuu luonnollista ravintolisää (pääasiassa hyönteisiä).

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden eli jalostuksen, lisäämisen, kasvattamovaiheen, kaupan pidettävien kalojen kasvatuksen ja kalojen keruun on tapahduttava nimetyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6 Tuotteen, johon rekisteröity nimi viittaa, merkitsemistä koskevat erityiset säännöt

–

4. Maantieteellisen alueen tarkka rajaus

Szilvásváradin hallinnollinen alue

5. Yhteys maantieteelliseen alueeseen

Szilvásváradi pisztráng -purotaimenen ja maantieteellisen alueen välinen yhteys perustuu tuotteen laatuun.

Szilvásváradi pisztráng -purotaimenen maku eroaa muiden samankaltaisten kalalajien mausta, ja myös rakenne on erityinen. Liha on vaaleanpunaista, eikä kalan hienossa maussa ole mutaisia vivahteita. Kalan rakenne on vahvempi ja lihaskuidut hienojakoisempia kuin muualla viljellyissä purotaimenissa, eikä lihassa ole rasvakerrostumia.

Szilvásváradi pisztráng -purotaimenen kotiseutu on Szalajkan laaksossa, jossa sitä myös viljellään. Tämä rotkolaakso sijaitsee 350–400 metrin korkeudella merenpinnasta Bükkin vuorilla, joilla sijaitsevat Szalajkan ja Sziklan karstilähteet. Purotaimenen viljelylammikot on muodostettu laakson läpi virtaavan Szalajkajoen veden avulla, ja joki tuottaa niille vettä. Vesi juoksee Bükkin tasangolla 800 metrin korkeudella sijaitsevista lähteistä. Se suodattuu karstijärjestelmässä luontaisesti useaan kertaan. Kalanviljelylammikoille tuleva vesi onkin poikkeuksellisen puhdasta ja laadukasta. Lähteissä veden lämpötila on koko vuoden ajan 11–12 °C.

Kalanviljelylammikot sijaitsevat aivan niille vettä tuovien lähteiden vieressä. Lähteiden ja kalanviljelylammikoiden, hautomo mukaan lukien, välinen etäisyys on vain noin 200 metriä. Unkarissa on ainutlaatuista, ettei lähteen ja kalanviljelylammikon välillä ole saastumisen lähteitä, asuttuja alueita eikä maanviljelymaata. Vesi virtaa purotaimenen viljelylammikoihin pintavetenä. Alue sijaitsee kokonaisuudessaan Bükkin kansallispuistossa.

Maantieteellisellä alueella on seuraavat ainutlaatuiset ominaisuudet:

— Lämpötila lähteissä, jotka tuottavat veden kalanviljelylammikoille, on sama kesät talvet, joten lämpötilavaihtelu hautomossa ja lammikoissa on vähäistä, ja kalojen viljely-ympäristö on vakaa. Lähteiden vesi on viileää ympäri vuoden, eikä lammikkojärjestelmä ole lähteistä kaukana. Tämä tarkoittaa, ettei veden lämpötila lammikoissa nouse yli 15 °C:n edes kesän kasvukaudella. Viileä vesi vähentää kalojen ruokahalua, ja kalat kasvavat sen vuoksi hitaammin, mikä tekee niiden lihasta keskimääräistä kiinteämpää, tiheäsyisempää ja vähärasvaisempaa. Mudan makua ei kehity, koska lähteistä tulee koko ajan makeaa vettä.

— Veden jatkuva ja nopea vaihtuminen takaa kalojen kannalta välttämättömän hyvän hapen saannin. Lisäksi se kalojen aineenvaihduntaa kiihdyttämällä edistää kalojen kasvua ja parantaa lihan laatua, kun lihaskuiduista tulee hienojakoisempia ja lihasta tiiviimpää.

— Lähdevesi on koko ajan laadultaan erinomaista ja juomakelpoista. Sitä testataan akkreditoidussa laboratoriossa säännöllisesti. Veden ansiosta kalaan tulee hieno maku, eikä makuun tule mutaisia vivahteita.

— Kalat kasvavat stressittömässä ympäristössä, sillä keinotekoisten ilmastusjärjestelmien käyttöä ja ihmisten tarpeetonta liikkumista kalanviljelylammikoiden ympärillä vältetään.

Kaikki nämä tekijät vaikuttavat Szilvásváradi pisztráng -purotaimenen yhtenäiseen kasvuun sekä lihan koostumukseen ja väriin: lihalle luonteenomaiseen kiinteyteen ja vaaleanpunaiseen sävyyn sekä rasvakerrostumien puuttumiseen.

Szilvásváradin purotaimenen viljelylaitoksessa emokalasto on säilynyt muuttumattomana ja geneettisesti puhtaana. Salmonidae-heimon eläviä kaloja ei ole koskaan tuotu ulkopuolisilta viljelylaitoksilta tai ulkopuolisista vesistöistä viljelylaitokseen tai Szalajkajokeen eikä pidetty niissä.

Mätimunien oikea-aikainen lypsäminen, käytetyt lisäysmenetelmät ja alikehittyneiden munien poistaminen perustuvat sukupolvien aikana kertyneeseen kokemukseen. Paikallisen asiantuntemuksen mukaan poikasten ruokinta rehulla olisi aloitettava 32–35 päivän kuluttua kuoriutumisesta, koska poikaset ovat tuolloin valmiita rehuruokintaan. Jos ruokinta aloitetaan myöhemmin, poikaset eivät enää syö rehua. Menetelmällä minimoidaan kalojen kuolevuus ja pidetään kalanviljelylammikot puhtaina, koska kalat syövät lammikkoon heitetyn rehun, eikä lammikkoon jää ylimääräistä ravintoa, joka saastuttaisi sen.

Tämä kokemus ja asiantuntemus auttavat varmistamaan, että Szilvásváradi pisztráng -purotaimen kasvatetaan ilman kemikaaleja ja lääkkeitä stressittömässä ympäristössä, aina mätimunasta kaupan pidettäväksi kalaksi.

Szilvásváradi pisztráng -purotaimenen edellä mainitut erityisominaisuudet perustuvat karstilähteiden juomakelpoiseen veteen sekä kalanviljelystä kertyneeseen kokemukseen.

”Szilvásváradi pisztráng” sai vuonna 2013 nimityksen ”Bükkin kansallispuistotuote”, sillä purotaimenen geneettinen kanta on säilynyt muuttumattomana ja purotaimenta arvostetaan suuresti gastronomisissa piireissä.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

https://gi.kormany.hu/foldrajzi-arujelzok

(1) EUVL L 343, 14.12.2012, s. 1.